На основу члана 18. тачка 17. Закона о здравственој заштити („Службени гласник РС“ број 25/19 и 92/23-аутентично тумачење), члана 8. Закона о буџету Републике Србије за 2025. годину („Службени гласник РС“ број 94/24), и Одлуке о плану развоја здравствене заштите Републике Србије („Службени гласник РС“ број 88/10),, Програм 1809 „Превенција и контрола водећих хроничних незаразних обољења“ пројекат 0003- Подршка активностима здравствених установа у области кaрдиoвaскулaрнe здрaвствeнe заштитe“,

РЕПУБЛИКА СРБИЈА

Министарство здравља,  упућује

ЈАВНИ ПОЗИВ

За пријаву пројеката  за реализацију   Националног програма превенције, лечења и контроле кардиоваскуларних болести у Републици Србији за 2025.године (КВБ) који ће се финансирати из буџета Републике Србије - Раздео Министарство здравља.

1. ОПШТИ УСЛОВИ

Пројекте могу пријавити све заинтересоване здравствене установе из Плана мреже здравствених установа које својим предложеним пројектима могу допринети достизању главног циља Националног програма превенције, лечења и контроле кардиоваскуларних болести - унапређења и јачања система здравствене заштите Републике Србије ради боље превенције, лечења и контроле кардиоваскуларних болести.

1. ПРИОРИТЕТИ У ФИНАНСИРАЊУ

На основу специфичних циљева Националног програма превенције, лечења и контроле кардиоваскуларних болести (правовремено препознавање фактора ризика који довосде до оштећења срца и крвних судова), приоритетне активности које ће Министарство здравља финансирати у 2025. години су :

1. превенција болести срца и крвних судова
2. рано откривање срчане инсуфицијенције
3. 3. стручно усавршавање у земљи у циљу овладавања новим здравственим технологијама које се користе у процесу дијагностике и лечења кардиоваскуларних болести под следећим условима:

а) Да је усавршавање кандидата у функцији спровођења Националног програма превенције, лечења и контроле кардиоваскуларних болести у Републици Србији за 2025. годину;

б) Да се нове здравствене технологије (методе и поступци) могу примењивати у циљу унапређења здравља људи, у превенцији, дијагностици и лечењу болести, повреда и рехабилитацији, а обухватају безбедне, квалитетне и ефикасне методе за пружање здравствене заштите као и да је здравствена установа регистровала нову здравствену технологију односно да за примену исте поседује неопходну инфраструктуру и одговарајућу опрему;

в) Пријаве здравственим установама могу поднети запослени на неодређено време у секундарним и терцијарним здравственим установама  које су у Плану мреже

г) Да предложена здравствена установа у иностранству где ће се обављати усавршавање има задовољавајући ниво стручне компетентности као и да је доставила своју писмену сагласност на спровођење едукације до дана подношења пријаве пројекта.

д) Да се нове здравствене технологије (методе и поступци) предвиђене едукацијом не примењују у некој од здравствених установа секундарне/терцијарне здравствене заштите на територији Републике Србије као и да здравствена установа није у протеклих 5 година упућивала здравствене раднике на исту или сличну едукацију на терет средстава  буџета Републике Србије.

По овом Јавном позиву омогућиће се едукације лекара специјалиста у максималном износу од 800.000 динара по кандидату, а њихов избор на нивоу здравствене установе, обавиће здравствене установе по следећој процедури:

* Стручни савет здравствене установе предлаже критеријуме за избор кандидата директору здравствене установе ;
* Директор здравствене установе, у сарадњи са стручним колегијумом, доноси одлуку о избору кандидата за усавршавање.

**Пројектне активности здравствених установа које су већ финансиране из средстава Републичког фонда за здравствено осигурање и/или из буџета Министарства здравља односно које предвиђају набавку медицинске, рачунарске или било које друге опреме, набавку лекова и медицинских средстава  односно адаптацију простора сматраће се недопуштеним и неће бити узети у разматрање.\**

Партнер на пројекту може бити искључиво друга здравствена установа из Плана мреже здравствених установа, односно струковно удружење здравствених радника.

Као материјалне трошкове за спровођење пројекта, Министарство здравља ће прихватити следеће врсте трошкова: трошкове канцеларијског и едукативног материјала потребног за реализацију пројекта; трошкове превоза, трошкове смештаја у иностранству и трошкове комуникације који су у искључивој вези са спровођењем пројекта; трошкове организације едукација и стручних скупова; трошкове штампања публикација и брошура које проистичу из активности пројекта;  трошкове финансијских услуга.

Реализација пројеката вршиће се на основу уговора закључених између носиоца пројекта и Министарства здравља, којим ће се дефинисати обавезе уговорних страна и услови плаћања,  сходно потребама исказаним  у пројекту.

По потписивању уговора средства ће бити уплаћена носиоцима пројеката, а након завршетка пројекта, сваки носилац у склопу завршног извештаја, доставља  Министарству здравља оверени детаљан наративни и финансијски извештај и попуњен образац за извештавање из матрице М1, уз који се прилаже комплетна финансијска документација ( копије рачуна, фактуре и др).

**Министарство здравља задржава право да коригује ставке буџета пријављених пројеката према активностима које се спроводе и реалних трошкова који произилазе из тих активности.**

**Није допуштено конкурисати за средства намењена  обукама у иностранству које су ранијих година биле финансиране из буџета Републике Србије.**

1. НАЧИН ПРИЈАВЕ

Све заинтересоване здравствене установе пријављују пројекте попуњавањем образаца М1 и М2 доступних на интернет страници Министарства здравља (преузмите обрасце). Предлози пројеката се достављају препорученом поштом и путем електронске поште,  уз напомену  „За јавни позив за реализацију  активности  Националног програма превенције, лечења и контроле кардиоваскуларних болести - НЕ ОТВАРАТИ” и то у три оверена и печатирана примерка од стране директора и са заводним бројем здравствене установе.

У супротном, пријава ће се сматрати непотпуном и неће бити узета у разматрање.

Пријава се доставља на адресу :

**Министарство здравља Републике Србије**

**Сектор за јавно здравље и програмску здравствену заштиту,**

**Одсек за програмску здравствену заштиту,**

**Ул. Омладинских бригада 1**

**11070 Београд**

 Напомена: пријаву пројекта могу у партнерству поднети две или више здравствених установа.

    4.РОК ЗА ПОДНОШЕЊЕ ПРИЈАВЕ

Рок за подношење пријава пројеката је  петнаест дана од расписивања Јавног позива.

    Пријаве пристигле по протеку наведеног рока ће се сматрати неблаговременим и неће бити узете у разматрање.

1. ТРАЈАЊЕ ПРОЈЕКАТА

 Пројекти се спроводе закључно са 15. децембром 2025.године.

 Наративни и финансијски извештај о спроведеном пројекту доставља се Министарству здравља до 31. децембра 2025. године.

1. РОК И НАЧИН ОБЈАВЉИВАЊА ПРИХВАЋЕНИХ ПРОЈЕКАТА

    Министарство здравља Републике Србије ће списак прихваћених пројеката за финансирање истаћи  јавно на својој интернет страници [www.zdrаvlје.gоv.rs](http://www.zdrаvlје.gоv.rs) .

  Контакт особе у Министарству здравља:

|  |  |
| --- | --- |
| др Јелена Јанковић | Еmail: jelena.jankovic@zdrаvlје.gоv.rs |
| Драган Ђорђевић | Еmail: dragan.djordjevic@zdravlje.gov.rs |

Контакт телефон: 011/2147608

Број : 000140210 2025

У Београду, 29. Јануар 2025. године

 МИНИСТАР

 Др Златибор Лончар